b'\n_START_ARTICLE_\nFrance Magajna\n_START_SECTION_\n\xc5\xbdivljenjepis\n_START_PARAGRAPH_\nFrance Magajna, slovenski humoristi\xc4\x8dni pisatalj, brat Bogomira Magajne, je leta 1912 kon\xc4\x8dal kmetijsko \xc5\xa1olo na Grmu pri Novem mestu. Po kon\xc4\x8dani \xc5\xa1oli je 1913 emigriral v ZDA. Po preselitvi v Ameriko je sprva delal na farmah in v rudnikih ter isto\xc4\x8dasno pisal v slovenske izseljenske liste: Glas naroda, Enakopravnost in Prosveta; bil pa je tudi urednik liberalnega \xc4\x8dasopisa Glas svobode. Leta 1922, ko se je vrnil v domovino je kmetoval v rojstnem kraju, napisal nekaj povesti, objavljal prispevke v ameri\xc5\xa1kih izseljenskih ter primorskih in ljubljanskih \xc4\x8dasopisih (Dru\xc5\xbeina, Gospodarski list, Edinost, Kmetovalec, Sadjar in vrtnar). Tudi po drugi svetovni vojni je objavljal \xc4\x8dlanke v slovenskih \xc4\x8dasopisih (Primorske novice, Kme\xc4\x8dki glas, Pavliha). Vsega skupaj je objavil preko 500 \xc4\x8dlankov.\n_START_SECTION_\nLiterarno delo\n_START_PARAGRAPH_\nPoleg \xc4\x8dlankov je Magajna pisal tudi kratke zgodbe in humoristi\xc4\x8dno prozo. Izdal je knjigo Skozi tuje sadovnjake (1954), ter dve knjigi humoristi\xc4\x8dne proze: \xc5\xbdalostne zgodbe o veselih Kra\xc5\xa1evcih (1952) in Samo za objokane ljudi (1955, skupaj z D. Mevljo).'